Video: Klagte teen Vrystaatse munisipaliteite oor riool(Foto: Skermskoot uit video) AfriForum het Maandag strafregtelike klagte teen drie Vrystaatse plaaslike munisipaliteite, waaronder Hertzogville, Welkom en Kroonstad, by die polisie ingedien. Die klagte hou verband met gebrekkige dienslewering. Volgens dié burgerregteorganisasie vloei riool in die strate van dié drie Vrystaatse dorpe en hou dit ’n groot risiko vir gemeenskapslede in. Talle klagtes is al by die drie betrokke munisipaliteite, waaronder Tokologo (Hertzogville), Matjhabeng (Welkom) en Moqhaka (Kroonstad), oor die riool ingedien, maar dié het glo net op dowe ore geval en geen oplossings is vir die probleem gebied nie. AfriForum het die rioolsuiweringswerke van dié munisipaliteite besoek en bevind dat dit in ’n haglike toestand is en die munisipaliteite dus versuim om basiese riooldienste te lewer. “Die strafregtelike klagte teen die munisipaliteite volg nadat ’n aanmaningsbrief reeds vir die munisipaliteite gestuur is waarin hulle gevra is om dringend aandag te gee aan rioolwerke, die oorspoeling van riool en die risiko wat dit vir die gemeenskap inhou. Ons het egter geen terugvoer gekry nie,” het Chris Morgan, AfriForum se distrikskoördineerder vir die Hoogland, gesê. Volgens Morgan hoop hulle dat die onderskeie munisipale bestuurders in hul persoonlike hoedanigheid deur die strafregtelike klagte aanspreeklik gehou sal word. Johan Terblanche, AfriForum se takvoorsitter in Welkom, sê talle erwe is onder rioolwater en sowat 15 boere sit met landerye en grond wat met rioolwater oorspoel is. Inwoners moet bakstene in hul erwe pak om van die pad tot by hul voordeure te loop om deur rioolwater te kom, het Terblanche gesê. Volgens JP Nel, AfriForum se distrikskoördineerder vir Stellaland, het rou riool op ’n boer se plaas by Hertzogville ingevloei en was die boer genoop om van sy vee te verkoop. “Die riool besoedel ook die ondergrondse water dermate dat mens nie meer die water in die huis kan drink nie,” sê Nel. Jaco Grobbelaar, AfriForum se streekshoof vir die Sentraalstreek, meen dit is tyd dat gemeenskappe moet opstaan en die munisipaliteite verantwoordelik hou vir die dienste wat nie gelewer word nie. “Ons belastinggeld word gevat, maar dan kom munisipaliteite nie hul verantwoordelikhede na nie,” sê Grobbelaar.